In nomine sanctæ  individuæ Trinitatis, RODULFUS misericordiâ Dei Rex. Si locis sacris, divinóque cultui mancipatis, ope regiæ Celsitudinis, servorum Dei necessitatibus consulendo subvenimus, hoc procùl dubiò profuturum nobis ad præsentem vitam feliciùs deducendam,  ad futuram beatitudinem faciliùs obtinendam speramus  credimus. Undè comperiat omnium fidelium Dei, sanctæque Ecclesiæ, nostrorúmve, tàm præsentium, quàm  futurorum sollertia, quoniam quidam noster Abbas ex cœnobio Sanctæ Mariæ Genitricis Christi, Beatíque Filiberti Confessoris Herensis insulæ, nomine Heriveus ostendit mansuetudini nostræ præcepta, quæ olim ejusdem loci Abbates, sui videlicèt antecessores, à Regibus  Imperatoribus, nostris prædecessoribus acceperant, ex capite abbatiæ S. Valeriani Martyris,  Trenorcio castro, quod est situm in pago Cabillonensi super fluvium Sagonnam; quo ex Hero insulâ confugerant ob Nortmannicam sævitiam declinandam:  ex cunctis rebus tàm ad anteriorem abbatiam, quàm  ad illam pertinentibus, deprecans nostram Celsitudinem, ut ob majorem securitatem, propter fraudem malorum hominum,  cupiditatem, eisdem præceptis nostræ auctoritatis præceptum super-adderemus. Cui ob amorem Dei, sanctæque ejus Genitricis, ac inclyti Confessoris Filiberti assensum præbentes, confirmamus eis, dato hoc præcepto, quæ ab aliis sunt Regibus data vel concessa. Abbatiam scilicet Sancti Valèriani Martyris, ubi ipse requiescit. Et castrum Trenorcium, quod est ex eâdem abbatiâ: atque omnes res quæ eidem Sancto collatæ sunt à fidelibus, quolibet modò inde abstractæ sint. Et Turnocium villam, cum familiâ utriusque sexus,  omni re ad se pertinente. Et Bisiacum villam in pago Lugdunensi, cum omnibus appendiciis. Et in pago Matisconensi cellam Sancti Romani, cum omnibus ad eam aspicientibus. Olcasiacum, Abziacum, Lovingum, cum omnibus appendiciis. Cellam Sancti Porciani cum appendiciis. Buxoilum monasterium cum appendiciis:  Conaldum,  Mesciacum, cum omnibus quæ ad eas pertinent in pago Andegavensi,  Pictavensi. Et Godit Monasteriolum in pago Vallavensi, cum omni integritate. Hæc omnia prædicto Abbati concedimus in omni vitâ suâ ad habendum  regulariter ordinandum:  monachis licentiam post eum Abbatem eligendi. Concedimus quoque ut trapezetas prædictus locus habeat:  annalem mercatum per dies quatuor, Missâ Sancti Filiberti de transitu:  omne teloneum ipsius mercati in usus fratrum: neque super hoc, nec super aliâ quâlibet re, à nullâ judiciariâ potestate impediantur, aut inquietentur in aliquo. Immunitatem quoque sexcentorum solidorum, quam antecessores nostri eidem loco indulserunt, indulgemus:  ut violator immunitatis, eamdem multam solvere cogatur, censemus:  quicquid jus fisci nostri exinde sperare potuerat, luminaribus ipsius Ecclesiæ deputamus. Præcipimus etiam ut nullus nostrorum, Comes, vel Vicecomes, aut Missus discurrens, in prædicto loco à nobis concessa requirere, mansionaticum, paratam, aut eulogias præsumat: neque ab eorum servis, francis, colonis super eorum terram manentibus, exigere in publicis mercatis, sive de fratrum negotiis, sive de suis, teloneum, aut ullam redibitionem vel exactionem: neque in mari, Ligeri fluvio, Sagonnâ, Rhodano, vel omnibus fluminibus terræ nostræ navigantibus, aut littoribus commorantibus, requirere præsumat, neque cespitaticum, rotaticum, navatirum, salutaticum, pontaticum, neque de tabellis ullam exhibitionem. Ut autem hoc firmiùs habeatur, manu propriâ firmavimus,  anuli nostri impressione subter insigniri jussimus. Signum RODULFI gloriosissimi Regis. Ragenardus notarius, ad vicem Abbonis Episcopi recognovit  subscripsit. Datum V. Idus Aprilis, Indictione XII. Anno I. regnante Rodulfo Rege glorioso. Actum Cabillono Civitate in Dei nomine feliciter, amen. Erat olim sigillum membranæ affixum.